নতুন জাতীয়তাবাদ সামাজিকভাবে ইহজাগতিক, রাষ্ট্রীয়ভাবে ধর্মনিরপেক্ষ। সে সত্যটা প্রকাশ পেয়েছিল অস্থায়ী বাংলাদেশ সরকারের প্রধানমন্ত্রী হিসাবে এপ্রিলের ১০ তারিখে যে বেতারভাষণটি তিনি দেন তার মধ্যে। আগের জাতীয়তাবাদে হিন্দু-মুসলিম বিরোধ প্রতিফলিত ছিল, নতুন জাতীয়তাবাদে সংগ্রামটা হিন্দু-মুসলিম-বৌদ্ধ-খ্রিষ্টান সকলের; এর প্রতিপক্ষ হচ্ছে আমলাতান্ত্রিক পুঁজিবাদী পাকিস্তানি রাষ্ট্র। সে জন্য ভাষণটিতে তিনি বলেছিলেন, “এক মুহূর্তের জন্যও ভুললে চলবে না যে, এ যুদ্ধ গণযুদ্ধ [...] এ যুদ্ধ বাংলাদেশের দুঃখী মানুষের যুদ্ধ।” আশা প্রকাশ করেছিলেন যে, রক্ত আর ঘামে ভেজা বাংলাদেশের মাটিতে গড়ে উঠবে নতুন এক গণতান্ত্রিক সমাজব্যবস্থা।১৯ ২৭ তারিখ সকালে তাজউদ্দীন যখন ঢাকা ত্যাগ করেন তখন তার বেশভূষা ছিল মধ্যবিত্তের; থলি হাতে মাথায় টুপি চাপিয়ে যিনি বাজারে বের হয়েছেন। সীমান্ত অতিক্রমের সময় তার মুখে ছিল খোঁচা খোঁচা দাড়ি, বেশভূষা কৃষকের। ওটি ছিল ভারত যদি সমর্থন না-দেয় তাহলে আত্মগোপন করে দেশের ভেতরে থেকেই যুদ্ধ চালাবার প্রস্তুতির অংশ। গণযুদ্ধ যে মূলত কৃষকের যুদ্ধই হবে, এ-নিয়ে তার মনে কোনো সংশয় দেখা দেয় নি। কৃষক প্রশ্নে মওলানা ভাসানী এবং তাজউদ্দীন তখন এককাতারে ।